b"\n_START_ARTICLE_\nGeorge Abram Miller\n_START_SECTION_\nVida i obra\n_START_PARAGRAPH_\nMiller va estudiar al Muhlenberg College (Pennsilv\xc3\xa0nia) de 1884 a 1887, mentre feia de professor per ajudar-se acon\xc3\xb2micament en els seus estudis. Despr\xc3\xa9s va ser professor del Eureka College (Illinois) mentre estudiava per obtenir el doctorat que li va ser concedit per la universitat Cumberland (Tennessee) el 1892._NEWLINE_De 1893 a 1895 va ser professor de la universitat de Michigan on va con\xc3\xa8ixer Frank Nelson Cole qui el va introduir en la teoria de grups i el va influir notablement. De 1895 a 1897 va ampliar estudis a Europa, assistint a classes de Sophus Lie a Leipzig i de Camille Jordan a Par\xc3\xads. En retornar al seu pa\xc3\xads va ser successivament professor assistent a Cornell (1897-1901), professor associat a Stanford (1901-1906) i, finalment, professor titular a la universitat d'Illinois a Urbana-Champaign fins al 1931, any en el qual es va jubilar i va passar a professor em\xc3\xa8rit._NEWLINE_La obra m\xc3\xa9s important de Miller va ser en teoria de grups, en els darrers anys del segle XIX es va dedicar a establir els grups transitius i intransitius d'ordre vuit fins a disset, el 1896 es va interessar pels grups abstractes publicant un article amb una llista de tots els grups abstractes d'ordre inferior a 48. Miller va ser molt prol\xc3\xadfic: a part de quatre llibres, va escriure m\xc3\xa9s de 800 articles cient\xc3\xadfics sobre teoria de grups i hist\xc3\xb2ria de les matem\xc3\xa0tiques."